Diari Oficial de la Generalitat Valenciana


Sumari del DOGV 9988, del 20-11-2024 (2024/12886)

RESOLUCIÓ de 15 de novembre de 2024, del director general de LABORA, Servici Valencià d'Ocupació i Formació, per la qual es modifica parcialment la Resolució de 13 de setembre de 2024, de la Direcció General de LABORA Servici Valencià d'Ocupació i Formació, per la qual es convoquen les subvencions destinades al finançament del Programa de suport a dones en els àmbits rural i urbà per a dones inscrites en els Espais Labora, en el marc del Pla de recuperació, transformació i resiliència (objectiu CID 343).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9988

Data del DOGV
:   20-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12362

CVE
:   LPTG-B-9304-04856

Data del document
:   15-11-2024

Organisme emissor
:   Labora Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública
    * dona
    * inserció professional
    * ajuda a l'ocupació

En el *Diari Oficial de la Generalitat Valenciana*  (d'ara en avant, DOGV) núm. 9941, de 20 de setembre de 2024, es va publicar la Resolució del director general de LABORA, Servici Valencià d'Ocupació i Formació, referida en el títol de la present disposició.

El Pla de Recuperació, Transformació i Resiliència –Finançat per la Unió Europea-NextGenerationEU (d'ara en avant, PRTR-NextGenerationEU)–, en el marc del Mecanisme de Recuperació i Resiliència (d'ara en avant, MRR) i en relació amb l'Orde TES/1121/2021, d'11 d'octubre , determina les fites i objectius CID a aconseguir en relació amb el col·lectiu afectat per la línia d'inversió «Ocupació dona i transversalitat de gènere en les polítiques públiques de suport a l'activació d'ocupació». L'instrument jurídic que la Comunitat Valenciana ha utilitzat per a l'assoliment de la Fita CID 343, ha sigut la mencionada Resolució de 13 de setembre de 2024.

Després de la publicació del referit instrument jurídic s'ha comprovat l'existència d'algunes parts en la redacció del text que es pretenen millorar, de manera que queden definits amb més claredat els conceptes en ella exposats, adaptar-la a les prescripcions de la Llei 39/2015, d'1 d'octubre, del procediment administratiu comú de les administracions públiques, donar major elasticitat en el termini d'execució de les actuacions i corregir un error en la numeració dels capítols de la mencionada resolució de convocatòria de subvencions, amb la finalitat de contribuir a un millor assoliment dels objectius i a facilitar el desenrotllament del programa per part de les entitats beneficiàries.

En virtut de l'exposat, i de conformitat amb el que es disposa en l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, en relació amb l'article 160.4 b) de la Llei 1/2015, de 6 de febrer de la Generalitat, d'hisenda pública, del sector públic instrumental i de subvencions, i havent sigut emés informe per l'Advocacia de la Generalitat, així com per la Intervenció Delegada en Labora de la Intervenció General de la Generalitat,

RESOLC

*Primer*

Modificar parcialmentla Resolució de 13 de setembre de 2024, de la direcció general, per la qual  es convoquen les subvencions destinades al finançament del Programa de suport a dones en els àmbits rural i urbà per a dones inscrites en els Espais Labora, en el marc del Pla de Recuperació, Transformació i Resiliència (objectiu CID 343), en els termes següents:

1. En la versió en castellà, suprimir el «Capítol VI» situat immediatament abans de l'article vint-i-sisé, per estar repetit i no ser eixa la seua ubicació correcta, i mantindre el «Capítol VI», situat abans de l'article trenta-uné, que és la seua ubicació correcta.

2. En les dos versions, en valencià i castellà:

2.1. En el resolc tretzé, apartat 2, on diu:

«2. El termini de finalització dels itineraris podrà estendre's com a màxim fins als 5 mesos següents a la resolució de concessió.»

Queda redactat com seguix:

«2. El termini de finalització dels itineraris podrà estendre's com a màxim fins al 31 d'agost de 2025»

2.2. En el resolc vint-i-uné, apartat 2, i en concordança pel previngut en l'article 21.3, la Llei 39/2015, el termini màxim per a resoldre serà de tres mesos, amb la qual cosa este apartat queda redactat com seguix:

«2. El termini màxim per a resoldre i notificar la resolució procedent serà de tres mesos a comptar de l'endemà de la data de presentació de la sol·licitud. Transcorregut este termini sense que s'haguera notificat resolució expressa, les persones interessades podran entendre desestimades les seues sol·licituds per silenci administratiu, d'acord amb el que es preveu en l'article 25.5 de l’LGS.»

*Segon*

La present resolució tindrà efectes des de l'endemà de la seua publicació en el *Diari Oficial de la Generalitat Valenciana*.

La present Resolució esgota la via administrativa i en contra podrà interposar-se un recurs contenciós administratiu davant la Jurisdicció contenciosa administrativa, en el termini de dos mesos a comptar de l'endemà de la publicació de la resolució en el DOGV, d'acord amb el que s'establix en els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, recurs de reposició davant l'òrgan que va dictar la resolució en el termini d'un mes, computant-se en els termes establits anteriorment, de conformitat amb els articles 123 i 124 de la Llei 39/2015 de procediment administratiu comú de les administracions públiques. Això sense perjuí que els interessats puguen exercitar, si és el cas, qualsevol altre que estimen procedent.

  

València, 15 de novembre de 2024

Antonio Galvañ Díez

Director general de LABORA Servici Valencià d'Ocupació i Formació